Johannesburgse reeksbrandstigter glo vasgetrek  Argieffoto ter illustrasie ŉ Verdagte wat Dinsdag in hegtenis geneem is, is glo die reeksbrandstigter wat verantwoordelik is vir meer as 20 huisbrande in die noordelike voorstede van Johannesburg. Volgens Wahl Bartmann, uitvoerende hoof van die Fidelity Services Group, is die verdagte omstreeks 18:00 in hegtenis geneem nadat ŉ wenk ontvang is en ŉ spesiale operasie deur verskeie rolspelers gevolg het. “Die verdagte is opgespoor waar hy te voet was in Emmarentia,” het Bartmann gesê. Die verdagte is al vir die afgelope 24 maande soek nadat hy aan verskeie huisbrande in onder meer Bryanston, Houghton, Dunkeld, Illovo, Hyde Park en omliggende gebiede verbind is. Fidelity het in April vanjaar ŉ beloning van R100 000 aangebied vir enige inligting wat tot die verdagte se inhegtenisneming en vervolging kan lei. ŉ Spesiale wenklyn is vir die doel van stapel gestuur. “Die wenk wat tot die verdagte se inhegtenisneming gelei het, is via die wenklyn ontvang. So sodra die verdagte vervolg is, sal ons die beloning uitbetaal.” Die polisie het verlede maand ŉ verklaring uitgereik waarin hulle hulp gevra het om die vermeende reeksbrandstigter op te spoor. Kol. Dimakatso Sello, polisiewoordvoerder, het gesê die verdagte word ook gesoek in verband met sake van moord en huisbraak. “In al die voorvalle sal die verdagte by gegoede huise inbreek en nadat hy eiendom gesteel het, die huise aan die brand steek.” Die verdagte is voorheen tot sewe jaar tronkstraf gevonnis waarvan vier jaar vir vyf jaar opgeskort is.